Waarom moet hierdie Verlosser waarlik mens en waarlik God wees? – 2 Korintiërs 13:3-4 – Bybelskool
Written by Chris van Wyk on Feb 28, 2019 . Posted in Wie is God?.
In werklikheid is Christus nie swak nie, maar betoon Hy Hom kragtig teen oor julle, want al is Hy gekruisig in menslike swakheid, leef Hy uit die krag van God. Want ons is swak saam met Hom, maar ons sal ook saam met Hom uit die krag van God lewe. (NLV)
1. Paulus het in die vorige hoofstuk gesê dat as hy swak is, is hy sterk. Hier stel hy dit verder in perspektief. Hy leef soos Christus uit die krag van God en by sy volgende besoek sal hulle dié krag te siene kry. Hoe help dit jou om anders oor jou eie swakhede te dink?
2. Paulus moedig hulle in die res van die hoofstuk aan om hulle lewens in orde te kry, en nie as "praktiese atëiste" te leef nie. Hy bid dat hulle dit sal regkry om die goeie te doen en geestelik volwasse sal leef. Hulle moet hulle wapen met die gedagte dat Christus in die geloof in hulle leef. Hoe kan jy dit self meer en meer regkry?
3. Lees die verse later vandag weer om jou te herinner aan die Here Jesus Christus wat jou in die krag van God self laat lewe. Só 'n gereelde selfondersoek bly 'n belangrike geestelike gewoonte op enige stadium van geestelike groei.
4. Jy kan later vanaand die gedeelte weer lees in die konteks van 2 Korintiërs 13 sowel as my bydrae daaroor: 2 Korintiërs 13 – Groei in geestelike volwassenheid.